ויחלום יוסף חלום וגו': היה נ"ל שאין זה חלום האלומות אלא חלום אחר אשר לא נכתב, וזה טעם ויוסיפו עוד שנא אותו שנכתב שתי פעמים, וזה טעם חלומותיו האמור למטה (פסוק ח') בלשון רבים, אעפ"י שעדיין לא נכתב אלא חלום אחד, ואחר זמן מצאתי כי גם רד"ק (למטה פסוק ח') כתב: אולי חלם ג"כ פעם אחרת קודם זה החלום וכו', אך גם הוא לא אמר שהחלום האמור כאן איננו האמור בפסוק שאחר זה, ותלמידי שבתי אנקונא אומר שאין ספק כי הפסוק הזה ושלאחריו על חלום אחד נאמרו, ומה שכתוב למטה על חלומותיו ועל דבריו הכוונה על שם העתיד, כלו' על החלום ההוא ועל השני הנכתב אח"כ.